איגוד ערים לשמירת איכות הסביבה שרון-כרמל

איגוד ערים לשמירת איכות הסביבה שרון-כרמל הוקם בשנת 1979 בצו שר הפנים. המטרה בהקמת האיגוד הייתה שמירה על רמה נאותה של איכות האוויר בתחום השפעת תחנת הכוח "אורות רבין" הממוקמת בסמוך לשפך נחל חדרה. עם השנים התרחבה פעילות האיגוד לתחומי איכות סביבה נוספים.
האיגוד הוא התארגנות אזורית של הרשויות הנמצאות ברדיוס של כ-30 ק"מ מתחנת הכוח - רוב שטחו מצוי במישור החוף הצפוני, מגבולה הדרומי של חיפה ועד לנתניה. כיום חברות באיגוד 17 רשויות מקומיות, שאת האינטרסים הסביבתיים שלהן משרת האיגוד. בנוסף לרשויות אלו מתבצע הליך לצירוף ארבע רשויות מקומיות מואדי ערה לאיגוד, וזאת כחלק ממדיניות האיגוד לשיתוף פעולה סביבתי בין יהודים וערבים.
השטח בו פועל האיגוד משתרע על כ־675 אלף דונם, ואוכלוסייתו מונה כ-400 אלף נפש השונים אלו מאלו בדרך התיישבותם, אמונתם, דתם, מוצאם ומעמדם הכלכלי-חברתי. הדבר המאחד את כולם הוא הרצון המשותף לשמירה על הסביבה.

פעילות האיגוד

בתחום האיגוד נמצאים ערכי טבע ונוף רבים ביניהם מספר נחלי חוף: נחל פולג, נחל אלכסנדר, נחל חדרה, נחל תנינים, נחל דליה, נחל מערות ונחל אורן. נחל גלים הוא גבולו הצפוני. בשטח נמצאות שמורות טבע ביניהן: שמורת אלון, שמורת נחל תנינים, שמורת יער אלונה ושמורת נחל מערות, וכן נמצאים גנים לאומיים: גן לאומי חדרה, גן לאומי נחל אלכסנדר וגן לאומי קיסריה.
בתחומי האיגוד מספר פרויקטים אזוריים ולאומיים: מפעלי מנשה, אשר אוספים את מי הנגר העילי של שיטפונות החורף בנחלי המנשה ומחדירים אותם למי תהום באמצעות אתרי החדרה הנמצאים בחולות פרדס חנה. כמו כן, עובר בקרבת גבולו המזרחי של האיגוד צינור תת-קרקעי, המהווה קטע של המוביל הארצי. פרויקט נוסף הוא מכון להתפלת מי ים הממוקם בסמוך לתחנת הכוח של חדרה. עוד פרויקט לאומי הוא צינור הגז שהקימה המדינה ועובר באזור מפעלי נייר חדרה ותחנת הכח חגית, שניהם בשטח האיגוד.
בשטח האיגוד קיימת תעשייה מפותחת המרוכזת במספר אזורי תעשייה: אזור התעשייה נתניה, אזור התעשייה חדרה, אזור התעשייה עמק חפר, אזור התעשייה אור עקיבא ופארק התעשייה קיסריה. האיגוד, בשילוב עם המשרד להגנת הסביבה, מפקח על מפעלים אלה להבטחת עמידתם בדרישות סביבתיות, לרבות במסגרת מתן היתרי בנייה ורישיונות עסק.
כאמור, המטרה לשמה הוקם האיגוד הייתה לפקח על תחנת הכוח "אורות רבין" בחדרה. תפקידי האיגוד הוגדרו בצו המקים ותוכנית מתאר ארצית לתחנות כוח ורשת חשמל ( תמ"א 10). בהמשך הורחבה סמכותו מתוקף תמ"א 10 גם לתחנת הכוח חגית. לצורך כך מופעלת באיגוד מערכת ניטור אויר מהגדולות בארץ ובה 17 תחנות ניטור נייחות ושתי תחנות ניטור ניידות המוצבות על פי הצורך במקומות שונים ברחבי האיגוד, כשכל המידע מוזן למחשב המרכזי, המאפשר מעקב בזמן אמיתי. במשך השנים נטל על עצמו האיגוד לעזור לרשויות לטפל בנושאים סביבתיים נוספים הקשורים באיכות הסביבה: שמירה על איכות מי-נחלים, פיקוח על תעשיות למניעת זיהום אויר וזיהום קרקע, ביצוע מחקר בנושאי מניעת ריחות ממפעלי תעשייה, מדידות רעש וקרינה וייעוץ לרשויות בנושא, ייעוץ סביבתי לוועדות בניין ערים, מתן חוות דעת סביבתית לתוכניות ולבקשות להיתרי בנייה, חינוך סביבתי ופעילויות הסברה בבתי הספר ובקרב הקהילה, וייעוץ לרשויות בתחומים נוספים כגון: טיפול בפסולת לרבות איתור אתרים לסילוק פסולת מוצקה ופסולת חקלאית, רישוי עסקים ועוד.
איגוד ערים שרון-כרמל היה איגוד הערים לשמירת הסביבה הראשון בישראל אשר הקים יחידה לאכיפה בנושא סביבה - משמר הסביבה, אשר הוקמה בשנת 2010, ולה סמכויות אכיפה בנושאים סביבתיים בשטח האיגוד.

רשימת הרשויות המקומיות החברות באיגוד

אור עקיבא, אלונה, אליכין, באקה-ג'ת, בנימינה-גבעת עדה, ג'סר א-זרקא, זכרון יעקב, חדרה, חוף הכרמל, כפר יונה, מגידו, מנשה, נתניה, פרדס חנה-כרכור, פרדיס, פרדסיה, עמק חפר, קציר-חריש.

רשויות שנמצאות בהליך הצטרפות

אום אל פחם, בסמה, כפר קרע, ערה - ערערה.